Fijnwynfees: drie feeste vanjaar vir Pretoria | Maroela Media
Fijnwys 2015 Foto: Laurentia E Photography. Facebook/Fijnwyn
Daar is altyd die lieflikste kos-en-wynfeeste in die Kaap en 'n mens raak sommer jaloers as jy nie daar naby woon nie. Gelukkig is daar ook 'n kos-en-wynfees wat Gautengers se harte vreeslik bly maak.
Die Fijnwyn-fees wat elke jaar in Pretoria gehou word, is so gewild dat organiseerders drie geleenthede vanjaar gereël het. "Dié fees het ongelooflik gegroei, dit word nou as een van die gewildste wynfeeste in Pretoria beskou," sê Charmaine Lourens van Shokran Events.
Charmaine sê wat dié fees so spesiaal maak, is die feit dat hulle op kwaliteit fokus en dat dit nie 'n kommersiële fees is nie. "Ons is baie kieskeurig oor wie op ons fees is met die wyn, kos én die vermaak. Ons doel was om kleiner boutique-wynplase op die fees te kry, hoewel die groter plase ook daar is. Dieselfde met die kos – ons probeer om regtig 'n verskeidenheid van kosstalletjies daar te hê. Vanjaar het ons selfs 'Food Trucks' wat nou besonder gewild is."
Daar is 'n verskeidenheid kunstenaars wat optree wat volgens Charmaine met die hand uitgesoek is. "Ons skep ook 'n forum vir jong, opkomende kunstenaars."
Die organiseerders sê die doel van dié fees om lekker te kuier saam vriende terwyl jy geleedheid kry om wyn te proe van die uitsoekplase en goeie kwaliteit kos te eet.
Die toegang van R150 sluit 'n proeglas in, wat jou die geleentheid gee om van elke wynplaas se wyn te proe en ouers hoef nie bekommerd te wees nie – daar is plek vir die kinders ook wat deur 'n spanboumaatskappy hanteer word. Dié fees word op 30 April, 1 Mei en 26 September by Shokran gehou.